বি.জে.পি. সরকার যে ধুয়ো তুলছে অ‍্যাণ্টিকনভারসনের, যে কাউকে জোর করে ধর্মান্তরিত করা যাবে না, এ আর নতুন কি? ভারতীয় সংবিধানে এই নীতি বহুপূর্ব থেকেই আছে। কিন্তু সাথে এটাও মনে রাখা দরকার যে ভারত একটি উদার ধর্মাবলম্বী দেশ। কারণ হিন্দু ধর্মের মূল বাতাবরণটাই হল ঔদার্য‍্য, ক্ষমা, ত‍্যাগ। হিন্দু ধর্ম আলাদা ভাবে সুসংবদ্ধ ধর্ম বলে কিছু নয়। হিন্দু ধর্ম একটা জীবন দর্শন, জীবনশৈলী। কিভাবে জীবন যাপিত হলে আমরাও যে অমৃতের পুত্র এই বোধলাভ হবে, এটাই সারা জীবনের শিক্ষা আমাদের। হিন্দু ধর্মে অহরহ পাপ-পাপ, পাপী-পাপী ভাব নেই। আমরাই ব্রহ্ম, আমরাই সত‍্য এবং ঈশ্বর আমাদের ভেতরেই, এই উদার দর্শনে প্রতিটি হিন্দু মন আলোকিত। হিন্দুধর্মের পুরোধা শ্রীরামকৃষ্ণ নিজে সর্বধর্ম আচরণ করে বুঝিয়েছিলেন সব ধর্ম পালনের মধ‍্য দিয়ে এক ঈশ্বরের চরণে পৌঁছনো যায়।